Diari Oficial de la Generalitat Valenciana


Sumari del DOGV 9276, del 11-02-2022 (2022/791)

RESOLUCIÓ de 31 de gener de 2022, del director general de Relacions amb les Corts, de la Presidència de la Generalitat, per la qual es publica el conveni marc entre la Generalitat, a través de la Conselleria de Participació, Transparència, Cooperació i Qualitat Democràtica, i l'Asociación Española de Fundaciones per a promoure la transparència i la integritat institucional en el sector fundacional en la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9276

Data del DOGV
:   11-02-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/791


Data del document
:   31-01-2022

Organisme emissor
:   Presidència de la Generalitat

Tipus de document
:   Resolució

RESOLUCIÓ de 31 de gener de 2022, del director general de Relacions amb les Corts, de la Presidència de la Generalitat, per la qual es publica el conveni marc entre la Generalitat, a través de la Conselleria de Participació, Transparència, Cooperació i Qualitat Democràtica, i l'Asociación Española de Fundaciones per a promoure la transparència i la integritat institucional en el sector fundacional en la Comunitat Valenciana. [2022/791]  
  
La Generalitat, a través de la Conselleria de Participació, Transparència, Cooperació i Qualitat Democràtica, i l'Asociación Española de Fundaciones, han subscrit, prèvia tramitació reglamentària, el dia 13 de gener de 2022, el conveni marc per a promoure la transparència i la integritat institucional en el sector fundacional en la Comunitat Valenciana, i segons allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 31 de gener de 2022 i número 72/2022, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
  
València, 31 de gener de 2022.- El director general de Relacions amb les Corts: Antonio Torres Salvador.  
  
  
Conveni marc de col·laboració entre la Generalitat, a través de la Conselleria de Participació, Transparència, Cooperació i Qualitat Democràtica i l'Asociación Española de Fundaciones per a promoure la transparència i la integritat institucional en el sector fundacional en la Comunitat Valenciana.  
  
València,13 de gener de 2022  
  
Reunits  
D'una part, la Generalitat, representada per la consellera de Participació, Transparència, Cooperació i Qualitat Democràtica, Rosa Pérez Garijo, nomenada per Decret 6/2019, de 17 de juny, del president de la Generalitat (DOGV 8572, 17.06.2019).  
I de una altra part, l'Asociación Española de Fundaciones (d'ara en avant, l'AEF), representada pel president d'aquesta, Javier Nadal Ariño, en virtut de nomenament de data 20 de juny de 2011, i fent ús de les atribucions que li confereix l'article 23.d dels estatuts d'aquesta entitat.  
  
Les parts, en la representació que ostenten i amb les facultats que els seus respectius càrrecs els confereixen, es reconeixen capacitat legal suficient per a l'atorgament d'aquest conveni, i a aquest efecte,  
  
Exposen  
I. Que en el marc de la legislació bàsica de l'Estat, la Llei 2/2015, de 2 d'abril, de transparència, bon govern i participació ciutadana de la Comunitat Valenciana (d'ara en avant Llei 2/2015), té per objecte regular i garantir l'exercici del principi de transparència i el dret de lliure accés a la informació pública en l'àmbit de la Comunitat Valenciana. En aquest context, la Generalitat duu a terme una política de transparència i integritat que tenen per objectiu garantir un model de govern obert i avançar en el desenvolupament de la cultura de la transparència en la Comunitat Valenciana, basant-se per a això en aliances amb diferents sectors socials.  
II. Que l'article 13 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries en què s'organitza l'Administració de la Generalitat i les seues atribucions (DOGV 8572, 17.06.2019), assigna a la Conselleria de Participació, Transparència, Cooperació i Qualitat Democràtica les competències en matèria de participació ciutadana, transparència, responsabilitat social, foment de l'autogovern i cooperació al desenvolupament. Aquestes competències es concreten en el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat (DOGV 8590, 12.07.2019), que en l'article 160 atribueix a la Direcció General de Transparència, Atenció a la Ciutadania i Bon Govern, entre altres, les funcions d'atendre la ciutadania, transparència en l'activitat pública, bon govern i integritat institucional, coordinant així mateix les polítiques del Consell en matèria de transparència.  
  
Per part seua, el Decret 179/2020, de 3 0 d'octubre, del Consell, d'aprovació del Reglament orgànic i funcional de la Conselleria de Participació Transparència, Cooperació i Qualitat Democràtica (DOGV 8961, 26.11.2020), atorga a la Direcció General de Transparència, Atenció a la Ciutadania i Bon Govern, entre altres, les competències en matèria d'elaboració de convenis o altres formes de col·laboració, així com la promoció i la coordinació de la formació i difusió dels principis de la transparència, la reutilització d'informació pública, la integritat i el bon govern.  
III. Que l'Asociación Española de Fundaciones (AEF) és una associació privada i independent, declarada d'utilitat pública, d'àmbit nacional. Agrupa més de 830 fundacions espanyoles de les més diverses dimensions, finalitats i àmbits d'actuació. La seua missió és treballar en benefici del sector fundacional, en pro del seu desenvolupament i enfortiment, d'acord amb els principis d'independència, professionalitat, transparència i sostenibilitat.  
En compliment de la seua missió, l'AEF promou grups de treball de fundacions associades d'una mateixa comunitat autònoma. A través dels consells autonòmics les fundacions associades de cada comunitat autònoma es reuneixen i treballen de manera conjunta, amb la finalitat de mantindre una interlocució més directa amb l'Administració autonòmica, d'enfortir i articular el sector fundacional en les diferents autonomies i de rebre, de manera més pròxima, els serveis de l'associació. El Consell Autonòmic de Fundacions de la Comunitat Valenciana de l'AEF es va constituir formalment el 9 de febrer de 2005 com a òrgan representatiu de l'associació en l'àmbit territorial de la Comunitat. Actualment està format per 64 fundacions.  
IV. Que el present conveni marc té com a fonament normatiu el Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre (DOGV 7379, 13.10.2014) (d'ara en avant, Decret 176/2014).  
V. Que la Conselleria de Participació, Transparència, Cooperació i Qualitat Democràtica té interés a subscriure aquest conveni marc, a fi de fomentar activitats de divulgació, sensibilització i formació en matèria de transparència i integritat.  
VI. Que l'AEF té interés a subscriure el present conveni marc a fi de promoure la transparència activa de les fundacions i l'obertura i difusió de la informació pública sobre el sector fundacional amb la finalitat de contribuir a un major coneixement i percepció d'aquest per la societat, així com el seu impacte social a la Comunitat Valenciana.  
  
Per tot el que s'ha exposat anteriorment, les parts signants estan interessades a establir una cooperació permanent, per la qual cosa acorden subscriure el present conveni marc d'acord amb les següents  
  
Clàusules  
  
Primera. Objecte i àmbit d'aplicació  
L'objecte del present conveni marc és establir les línies de treball i col·laboració conjunta de la Generalitat, a través de la Conselleria de Participació, Transparència, Cooperació i Qualitat Democràtica i l'Asociación Española de Fundaciones (AEF) i les seues fundacions a la Comunitat Valenciana en matèria de transparència i integritat, enfortint el sector fundacional en la Comunitat Valenciana i, amb això, el conjunt de la societat valenciana.  
Aquesta col·laboració es podrà plasmar, entre altres, en les següents línies de treball:  
- Promoure la participació de l'AEF com a interlocutor davant la Conselleria en les qüestions relatives a l'àmbit fundacional relacionades amb la transparència, el govern obert i la integritat.  
- Col·laborar per a la millora de la transparència, la integritat i el bon govern en l'àmbit del sector fundacional, i contribuir al compliment de les obligacions de transparència i l'adopció d'aquesta com a principi de funcionament per part de les fundacions de la Comunitat Valenciana.  
  
- Participar en l'organització conjunta d'activitats formatives i divulgatives, així com en l'elaboració i difusió de guies i altres eines i recursos, que desenvolupen i fomenten la transparència, el govern obert i la integritat.  
- Assessorar i donar suport a la posada en marxa de l'aplicació TEP (Transparència en Entitats Privades) dissenyada per a facilitar a les entitats privades perceptores de subvencions el compliment de les seues obligacions en matèria de publicitat activa, així com col·laborar en la seua difusió.  
- Col·laborar per a l'obertura i l'accés lliure de les dades relatives al sector fundacional de la Comunitat Valenciana.  
- Estudiar i avaluar el compliment i l'impacte de la normativa en matèria de transparència i integritat en l'àmbit fundacional valencià.  
  
  
Segona. Obligacions de les parts  
- La Generalitat es compromet amb la signatura del present conveni a promoure la transparència i integritat en l'àmbit fundacional de la Comunitat Valenciana.  
- L'AEF es compromet a difondre les activitats objecte del conveni i una línia d'actuació basada en els principis de transparència i integritat.  
  
Tercera. Desenvolupament en convenis específics  
Els acords per a la celebració de les activitats específiques que puguen derivar-se de la col·laboració establida en aquest conveni marc es formalitzaran en convenis singulars per a cadascuna d'aquestes.  
  
Quarta. Data d'inici de l'eficàcia i termini de vigència del conveni  
  
El present conveni marc tindrà una vigència definida de dos anys des del moment de la seua signatura, sense perjudici de la renúncia expressa per alguna de les parts amb un mes d'antelació. No obstant això, la seua resolució no afectarà el desenvolupament dels convenis singulars que s'hagueren formalitzat, els quals es mantindran vigents fins a la seua conclusió.  
  
Cinquena. Seguiment del conveni  
Per al seguiment, control i interpretació del present conveni, es podrà constituir una comissió, el funcionament de la qual es regirà pel que s'estableix en els articles 15 i següents de la Llei 40/2015, d'1 d'octubre, de règim jurídic del sector públic, i la composició del qual serà la següent:  
- Per part de la Conselleria de Participació, Transparència, Cooperació i Qualitat Democràtica, la persona titular de la direcció general de Transparència, Atenció a la Ciutadania i Bon Govern, que exercirà la presidència de la Comissió i la persona titular de la Subdirecció General de Transparència, Atenció a la Ciutadania i Bon Govern, o persones en qui deleguen.  
- Per part de l'AEF, dus persones representants, de les quals una serà la que ostente la presidència de l'entitat, i la persona que ella mateixa designe, o persones en qui deleguen.  
Correspondrà a la comissió de seguiment vetlar pel correcte compliment del conveni, i impulsar la realització de quantes actuacions siguen necessàries per al seu desenvolupament i execució.  
La comissió de seguiment es constituirà en el termini de 15 dies a partir de la signatura d'aquest conveni, i sense perjudici de les funcions que expressament es recullen en l'article 9 del Decret 176/2014. Correspon a la persona que ostente la presidència dirimir amb el seu vot els empats, a l'efecte d'adoptar acords, tal com preveu l'article 19.2.d de la LRJSP.  
Les funcions de secretaria seran exercides per la persona titular de la Subdirecció General de Transparència, Atenció a la Ciutadania i Bon Govern.  
La comissió es reunirà, almenys una vegada a l'any i quantes vegades es considere necessari, a petició de qualsevol de les parts signants del conveni.  
  
Sisena. Modificació del conveni  
La modificació del contingut del present conveni requerirà l'acord unànime dels signants.  
  
Setena. Causes d'extinció del conveni  
Són causes de resolució del present conveni:  
a) El transcurs del termini de vigència establit en el present conveni.  
  
b) Mutu acord de les parts, manifestat per escrit.  
c) La renúncia expressa per alguna de les parts amb un mes d'antelació.  
d) L'incompliment de les obligacions i compromisos assumits per alguna de les parts signants.  
En aquest cas, es podrà requerir a la part incomplidora el compliment en el termini d'un mes amb les obligacions o compromisos que es consideren incomplits.  
Si transcorregut el termini d'un mes indicat en el requeriment persisteix l'incompliment, la part que el va dirigir notificarà a l'altra part la concurrència de la causa de resolució i s'entendrà resolt el conveni.  
  
e) Les generals establides per la legislació vigent.  
En cada cas concret, les parts establiran, en funció de la causa específica d'extinció i a la vista de la situació de les actuacions en curs d'execució, la forma de finalització d'aquestes actuacions.  
  
  
Huitena. Normativa aplicable i resolució de conflictes  
Aquest conveni marc té naturalesa administrativa, d'acord amb el que es disposa en els articles 47 i següents de la Llei 40/2015, d'1 d'octubre, de règim jurídic del sector públic  
Aquest conveni, en tot el no previst en el seu clausulat, es regirà pel que es preveu en la Llei 40/2015, d'1 d'octubre, de règim jurídic del sector públic, i qualsevol altra disposició normativa que, per la seua naturalesa, poguera resultar d'aplicació.  
Les qüestions litigioses que puguen sorgir sobre la interpretació i compliment del present conveni seran de coneixement i competència dels òrgans jurisdiccionals de l'ordre contenciós administratiu, conforme al que es disposa en la Llei 29/1998, de 13 de juliol, reguladora de la jurisdicció contenciosa administrativa.  
  
Novena. Obligacions econòmiques  
L'aplicació i execució d'aquest conveni, incloent-hi a aquest efecte tots els actes jurídics que pogueren dictar-se en la seua execució i desenvolupament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Desena. Transparència i confidencialitat  
El present conveni serà objecte de publicació en el portal de transparència de la Generalitat (Gv Oberta).  
Sense perjudici de les obligacions en matèria de publicitat activa i dret d'accés a la informació pública previstes en la Llei 19/2013, de 9 de desembre, de transparència, accés a la informació pública i bon govern, i en la llei 2/2015, les parts es comprometen a respectar la confidencialitat de la informació que se subministre en l'execució del present conveni marc.  
Així mateix, les parts es comprometen a complir, en els termes que siguen aplicables, el que estableix el Reglament (UE) 2016/679 del Parlament i del Consell, de 27 d'abril de 2016, relatiu a la protecció de les persones físiques quant al tractament de dades personals (RGPD), la Llei orgànica 3/2018, de protecció de dades i garantia dels drets digitals (BOE 294, 06.12.2018) i altres disposicions aplicables en la matèria.  
  
En prova de conformitat signen el present conveni marc per triplicat exemplar i a un sol efecte, en el lloc i la data assenyalats en l'encapçalament.  
  
La consellera de Participació, Transparència, Cooperació i Qualitat Democràtica: Rosa Pérez Garijo.  
El president de l'Asociación Española de Fundaciones: Javier Nadal Ariño.